**Ikt.szám: BCS/245/2018.**

**Gajamenti Önkormányzati Társulás**

**beszámolója**

**Balinka településről**

**2017.**

**Tisztelt Polgármester Úr, Tisztelt Jegyző Asszony, Tisztelt Képviselő- Testület!**

2017. évben a Gajamenti Önkormányzati Társulás keretein belül láttam el a házi segítségnyújtást és a szociális étkeztetés feladatkörét: Bakonycsernye, Balinka, és Nagyveleg településein.

A házi segítségnyújtás olyan szolgáltatás, amely az igénybe vevő önálló életvitelének fenntartását - szükségleteinek megfelelően - lakásán, lakókörnyezetében kell biztosítani. Ez hozzájárul ahhoz, hogy az ellátást igénybevevő fizikai, mentális, szociális szükséglete életkorának, élethelyzetének és egészségi állapotának megfelelően, a meglévő képességeinek fenntartásával, felhasználásával, fejlesztésével biztosított legyen.

A házi segítségnyújtás keretében **szociális segítést** **vagy** - szociális segítés tevékenységeit is magába foglaló – **személyi gondozást kell nyújtani**.

A 2017 évi jogszabály változásainak következtében a házi segítségnyújtás rendszere jelentősen megváltozott, melyből az alábbi lényeges változásokat szeretném kiemelni:

A szociális igazgatásról és szociális ellátásokról szóló 1993. évi III. törvény (továbbiakban: Szt.) módosítása következtében a házi segítségnyújtás esetében megszűnt az óraalapú szolgáltatásnyújtás követelménye. Az új szabályozás nem korlátozza a házi segítségnyújtás napi időtartamát. A módosítás célja az ellátott szükségleteihez rugalmasan igazodó szolgáltatásnyújtás.

2017. január 1-től a házi segítségnyújtásban külön kellett tevékenységnaplót vezetnem a szociális segítés és a személyi gondozásra megállapodással rendelkezők tekintetében, a jogosultsági kategóriákhoz igazodóan.

A személyi gondozásra megállapodással rendelkezők esetében a személyes gondoskodást nyújtó szociális intézmények szakmai feladatáról és működésük feltételéről szóló 1/2000. (I.7.) SzCsM 5. sz. melléklet A) I. „Tevékenységnapló házi segítségnyújtáshoz személyi gondozás esetén” megnevezésű dokumentumot, míg a házi segítségnyújtás esetében a B) I. *„Tevékenységnapló házi segítségnyújtáshoz szociális segítés esetén*” megnevezésű dokumentum vezetését írta elő a jogszabály.

Lényeges jogszabályváltozás 2017 évben, hogy a személyi gondozásra kötött megállapodással rendelkező ellátottnál figyelembe kell venni az utazásra fordított időt is, és az adminisztráció során külön szabályozás vonatkozik rá. Fontos változás, hogy a tevékenységnaplóba az elvégzett résztevékenység időtartamát, percben kell dokumentálni, melynek során az időtartam számításakor **be kell számítani az utazásra fordított időtartamot is.**

Utazásra fordított időnek kell figyelembe venni:

* a szolgáltató székhelyéről/telephelyéről/nyitva álló helyiségéből az ellátott lakására történő utazás idejét
* az ellátott lakásáról a gondozó napi tevékenységében soron következő ellátott lakására történő utazás idejét.

Azt az időt, amit a gondozó az ellátott ügyeinek intézése, az ellátott szükségleteinek kielégítése érdekében (pl. bevásárlás, ügyintézés az ellátott érdekeinek védelmében) végzett tevékenységekre fordít, illetve az ilyen tevékenységek végzése közben történő utazással tölt el, nem számítjuk bele az utazásra fordított időbe. Az utazásra fordított időbe továbbá nem lehet beleszámolni a munkába járás időtartamát.

2017 évben a fenti jogszabályváltozások figyelembe vételével láttam el a házi segítségnyújtás feladatkörét.

**A házi segítségnyújtás igénybevétele**:

A rászoruló írásos kérelmére indul, mely során az igénybevételhez szükséges formanyomtatványokat kitöltöm az ügyféllel, majd a kérelmet eljuttatom a Bakonycsernyei Közös Önkormányzat Hivatalához. Ezt követően a felkért szakértő és a háziorvos előgondozás keretében megvizsgálja az igénylő gondozási szükségletét. Az irányadó gondozási szükséglet pontjainak figyelembe vételével megállapításra kerül a gondozási fokozat, melynek mértéke 0 fokozattól III-as fokozatig terjedhet. Amennyiben a gondozási szükséglet fenn áll, megállapításra kerül, hogy az ellátást igénylő esetében szociális segítés vagy a személyi gondozás indokolt. A megállapodás megkötését követően kezdem meg a gondozási munkát.

1. **Szociális segítés**

A gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól szóló 36/2007. (XII. 22.) SZMM rendelet (továbbiakban: SZMM rendelet) 3/A. § (1) bekezdés b) pontja alapján szociális segítés I. vagy II. fokozatban indokolt, valamint 0. fokozatban akkor indokolt, ha az ellátást igénylő

*a)*hatvanötödik életévét betöltötte és egyedül él,

*b)*hetvenedik életévét betöltötte és lakóhelye közműves vízellátás vagy fűtés nélküli, vagy

*c)*hetvenötödik életévét betöltötte,

*d)*egészségi állapota miatt átmeneti jelleggel - időszakosan vagy tartósan - a lakását nem

képes kíséret nélkül elhagyni, háztartási tevékenységeit nem, vagy részlegesen képes

ellátni.

**A szociális segítés keretében elvégzendő feladatok:**

* ***A lakókörnyezeti higiénia megtartásában való közreműködés (***takarítás, mosás, vasalás)
* ***A háztartási tevékenységben való közreműködés körében (***bevásárlás, gyógyszer kiváltás, segítségnyújtás ételkészítésben és az étkezés előkészítésében, mosogatás, ruhajavítás, tüzelő behordása, télen hóeltakarítás, kísérés…)
* ***-Segítségnyújtás veszélyhelyzet kialakulásának megelőzésében és a kialakult veszélyhelyzet elhárításában (s***zükség esetén a bentlakásos szociális intézménybe történő beköltözés segítése)

Balinkán 2017 évben a szociális segítés igénybevételére nem volt igény.

1. **Személyi gondozás:**

Az SZMM rendelet 3/A. § (1) bekezdés a) pontja alapján a  személyi gondozás I. vagy II. fokozatban indokolt.

**Személyi gondozás keretin belül elvégzendő feladatok:**

* ***Az ellátást igénybe vevővel segítő kapcsolat kialakítása és fenntartása körében: (***információnyújtás, tanácsadás és mentális támogatás, családdal, ismerősökkel való kapcsolattartás segítése, az egészség megőrzésére irányuló aktív szabadidős tevékenységben való közreműködés, ügyintézés az ellátott érdekeinek védelmében)
* ***Gondozási és ápolási feladatok az alábbi kompetencia határig: (***mosdatás, fürdetés, öltöztetés, ágyazás, ágyneműcsere, inkontinens beteg ellátása, testfelület tisztítása, kezelése, haj, arcszőrzet ápolás, körömápolás, bőrápolás, száj, fog és protézis ápolása, folyadékpótlás, étkeztetés, mozgatás ágyban, decubitus megelőzés, felületi sebkezelés, gyógyszer adagolása, gyógyszerelés monitorozása, sztómazsák cseréje, vérnyomás és vércukor mérése, hely- és helyzetváltoztatás segítése lakáson belül és kívül, kényelmi és gyógyászati segédeszközök beszerzésében való közreműködés, kényelmi és gyógyászati segédeszközök használatának betanítása, karbantartásában való segítségnyújtás, a háziorvos írásos rendelésén alapuló terápia követése.)

Balinkán 2017 évben személyi gondozásra nem merült fel igény.

2017. évben a szociális és személyi gondozás keretében ellátottak száma település megoszlásban:

|  |  |  |  |  |
| --- | --- | --- | --- | --- |
|  | **Bakonycsernye** | **Nagyveleg** | **Balinka** | **Összesen** |
| **Szociális segítés/fő** | 6 |  | - | 6 |
| **Személyi gondozás/fő** | 4 | 1 | - | 5 |
| **Mindösszesen** | 10 | 1 | **-** | **11** |

**Étkeztetés**

Az Szt. 62. § (1) bekezdése alapján az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen

*a)*koruk,

*b)*egészségi állapotuk,

*c)*fogyatékosságuk, pszichiátriai betegségük,

*d)*szenvedélybetegségük, vagy

*e)*hajléktalanságuk miatt.

2017 évben Bakonycsernye –Balinka-Nagyveleg településen a Bodajki Lakat- Lak Kft biztosította az étkeztetést minden ellátott esetében házhoz szállítással.

**Az étkeztetés igénybevétele:**

Az étkeztetés igénybevétele önkéntes, az ellátást igénylő, illetve törvényes képviselőjének kérelmére történik. A kérelmezővel kitöltöm az étkeztetéshez szükséges formanyomtatványokat, melyet elbírálásra továbbítok a Bakonycsernyei Közös Önkormányzat Hivatalához. A határozat hozatalt követően a KENYSZI rendszerben rögzítem az új étkezőt, majd felveszem a kapcsolatot az étkezést biztosító konyhával és kérem a megadott dátummal történő étkeztetés biztosítását.

Az étkeztetés megszűntetése vagy szüneteltetése írásos nyilatkozatra történik, mely során szintén egyeztetek a konyhával a kiszállítóval és a KENYSZI rendszerben is rögzítem a változást.

Fizetés elmaradás esetén a fizetési felszólító levelek megírását is személyem végezte.

A kiszállítóval és a konyhával 2017 évben is a napi kapcsolat felvétel elengedhetetlen volt, a napi létszámegyeztetés miatt. Az étkezőket naponta jelentettem a KENYSZI rendszerben. Ezen felül az étkeztetettekről naponta igénybevételinaplót is vezettem, melynek vezetése kötelező, illetve a számlázást is személyem végezte.

A fenti feladat ellátás sok adminisztrációt és figyelmet igényelt/igényel.

2017 évben összesen 79 fő vette igénybe az étkeztetést, az alábbi település megoszlásban:

|  |  |  |  |  |
| --- | --- | --- | --- | --- |
|  | **Bakonycsernye** | **Nagyveleg** | **Balinka** | **Összesen** |
| **igénybevevők száma** | 54 | 15 | 10 | **79** |

A 79 fő rászorultságának megoszlása:

Balinkán 2016 évben 8 fő, 2017 évben 10 fő (6 nő 4 férfi) vette igénybe az étkeztetést. Mind a 10 fő balinkai ellátott esetében a rászorultság alapja a 65. életév betöltése.

**Személyi feltételek:**

Képzettségem szociális gondozó és ápoló, mely megfelel a jogszabályban előírt követelménynek.

**Tárgyi feltételek:**

A Gajamenti Önkormányzati Társulás irodája Bakonycsernye, Rákóczi út 79. szám alatti önkormányzati szolgálati lakás alagsorában került berendezésre. Az ingatlan felújítási munkálatai miatt 2017 augusztus hónapban az iroda átköltözött a Művelődési Ház alagsorába.

Technikai eszközök: Nem rendelkezem külön számítógéppel sem mobiltelefonnal. 2017 évben a családsegítő számítógépét használtam a számlázási feladatok elvégzésére és a napi jelentések elvégzésére. Emiatt a családsegítő munkáját rendszeresen meg kellett szakítanom.

**Javaslat:**

Nagy segítséget jelentene egy számítógép annak érdekében, hogy családsegítő kollégáimat ne zavarjam folyamatosan a munkájuk végzésében. Szükségem lenne továbbá a munkám zökkenőmentes végzéséhez egy mobiltelefonra, ugyanis az ellátottak folyamatosan a családsegítőket hívják a felmerülő kérdéseikkel, kéréseikkel, esetleges problémáikkal, miközben ők nem kompetensek az ügyben. Másrészt, a munkámból kifolyólag nem tartózkodok mindig az irodába, így nem vagyok elérhető az ellátottak számára.

**Tisztelt Polgármester Úr, Tisztelt Jegyző Asszony, Tisztelt Képviselő - Testület!**

Kérem, hogy a 2017. évről szóló beszámolómat szíveskedjenek elfogadni.

Bakonycsernye, 2018. február 9.

Tisztelettel:

Kukucska Erika

szociális gondozó és ápoló